Bukedde Online - Abakyala baloopye abaami ababassa ennyonta y'omukwano, ekibaviiriddeko okwenda
Owa boda abadde abba mmotoka bamukubye amasasi...
ABAKYALA ku kyalo Kiryamuli mu Ggombolola y’e Gombe mu Disitulikiti y’e Wakiso balumirizza abaami baabwe okubakuba omugongo ekivaako okwenda nga bafa ennyonta y’omukwano.
Owapoliisi Kirya ng’ayogerako eri abatuuze.
Bino abakazi baabitegeerezza mu lukiiko lw’ebyokwerinda olwabadde lukubirizibwa atwala poliisi y’e Matugga, ASP Brigthon Steven Kirya nga lwagendereddwaamu okusomesa abantu ku ngeri gye bayinza okwewalamu obutabanguko mu maka gaabwe.
Olukiiko luno olwetabiddwaamu abakulembeze b’ebitundu, poliisi okutuuka okulutuuza kyaddiridde obutabanguko mu maka okweyongera mu bitundu by’e Matugga ekivuddeko obufumbo okusasika nga n’abaana balekebwa mu maka ne watabaawo muntu yenna abalinako obuvunaanyizibwa.
Kirya yategeezezza nti poliisi efunye emisango egyenjawulo ku bafumbo nga mu gino mulimu ababeera beerumiriza obwenzi ekivaamu kulwanagana okukkakkana nga beetuusizzaako obulabe ssaako n’obutaweerera baana baabwe.
ABASAJJA TEBATUWA SSANYU
Abakyala mu kwanukula baategeezezza ng’abaami baabwe bwe bayitiridde okubakuba omugongo mu kisenge ne bakomawo okwebaka obwebasi nga tewali kye bakozeewo.
Cissy Nalukenge omutuuze mu kitundu kino yategeezezza nti ekibatwala mu bwenzi kwe kuba ng’abaami baabwe tebabawa ssanyu lya kisenge kyokka nga nabo bantu ababeera n’obwagazi ekivaamu nabo okufunayo omuntu ow’ebbali ayinza okubawa ku ssanyu.
Yagasseeko nti abaami babwe abasinga balina abakyala abalala ng’olukomawo awaka abeera tayagala kukwata ku mukazi we ekintu nabo ekibanyiiza.
ABAKAZI BACAAFU - ABASAJJA
Wabula bbo abasajja abaakulembeddwaamu Timothy Muwonge mu kwanukula abakyala, baategeezezza nga bakyala baabwe bwe bayitiridde obucaafu nga bangi bwe batuuka mu mukwano babeera bakambira nga nabo oluusi bakoowa okulya enva ezikambira ne basalawo okufuna abakyala abalala.
Muwonge yagasseeko nti bakyala baabwe babeera mu ngoye encaafu okumala olunaku lulamba nga kino nakyo kivaako abaami okubula.
Kirya yasabye abatuuze okwewala obwenzi kuba kivuddeko amaka mangi okusasika n’asaba abasajja okugamba ku bakyala baabwe ababeera bakoze ensobi okwetereeza.
Kiryamuli mu Ggombolola y’e Gombe,
ASP Brigthon Steven Kirya